**Lâng-un fluture de ceară..**

*Alexandrescu Oana-Adriana*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Prins de geamul casei mele șade-un fluture de ceară

I s-a scurs întreaga viață într-o zi de primăvară

Și l-au petrecut în taină două adieri de vânt

O zambilă despletită și un guguștiuc flămând..

A rămas doar umbra-i tristă să-i continue povestea

Două aripi fără viață veșniciei i-au fost zestrea..

Mi s-a-ngreunat privirea sub această poezie

Lângă el, croiau poeme fluturi vii încă vreo mie..

Ca și ei, alte insecte plănuiau să scrie-o carte

Nu-și analizau destinul, nici nu se fereau de moarte

Își ungeau chipul cu raze așteptându-și prădătorii

Numai eu uram aiurea pitpalacii și cocorii..

Dacă asta este viața..cu ce drept îmi plîng eu soarta?

O poveste se încheie..dar se scrie-n urmă alta

Îmi pun lacrima de-o parte lâng-un fluture de ceară

Mai am timp de o poveste..și de-o altă primăvară!

12.03.2019

Focșani